โบรกฯนัดถกเลื่อนเปิดเสรีค่าคอมมิชชัน
สมาคม บล. นัดหารือเลื่อนเปิดเสรีค่าคอมมิชชัน
25 ส.ค. 2554

สมาคม บล. นัดหารือเลื่อนเปิดเสรีค่าคอมมิชชัน ด้าน ก.ล.ต.ไม่เห็นด้วย ยันเดินหน้าต่อ
นางภัทธีรา ดิลกรุ่งธีระภพ นายกสมาคมบริษัทหลักทรัพย์ (บล.) เปิดเผยว่า จะนำข้อเสนอที่โบรกเกอร์สมาชิกต้องการให้มีการเลื่อนเปิดเสรีค่าธรรมเนียมซื้อขายหลักทรัพย์ (คอมมิชชัน) เข้าหารือในที่ประชุมสมาคม โดยจะมีการพูดคุยกับกรรมการบริหารสมาคมก่อนที่กำหนดวันประชุมอีกครั้ง 
“การเลื่อนเปิดเสรีค่าคอมมิชชันจากช่วงต้นปี 2555 ต้องมีเหตุผลที่ดี เพราะนโยบายดังกล่าวเดินหน้าไปมากแล้ว แต่หากสมาชิกมีความเห็นตรงกันว่าจำเป็นต้องเลื่อนออกไป ก็ถือเป็นมติของสมาคมที่ต้องนำเรื่องเสนอให้ทางการพิจารณา” นางภัทธีรา กล่าว
สำหรับส่วนตัวเห็นว่าขณะนี้โบรกเกอร์ยังไม่พร้อมรับมือกับการเปิดเสรี เนื่องจากที่ผ่านมามีการปรับตัวเฉพาะการแข่งขันกันเองในอุตสาหกรรม แต่การปรับตัวเพื่อรองรับการแข่งขันจากภายนอกยังไม่ได้เตรียมการเท่าที่ควร ทั้งในเรื่องกฎระเบียบและโครงสร้างพื้นฐาน เช่น การแก้เกณฑ์ถือครองอัตราแลกเปลี่ยน เกณฑ์เกี่ยวกับการลงทุนในต่างประเทศ และยังไม่มีการศึกษาว่าเมื่อเปิดเสรีแล้วจะดึงดูดมูลค่าซื้อขายได้มากน้อยเพียงใด
นายชาญชัย กงทองลักษณ์ กรรมการอำนวยการ บล.ทรีนีตี้ กล่าวว่า ที่ประชุมสมาคมครั้งหน้าจะมีการเสนอให้ทบทวนการเปิดเสรีค่าคอมมิชชัน เพราะเศรษฐกิจผันผวนจากวิกฤตสหรัฐและยุโรป ทำให้ไม่รู้ว่าเมื่อเปิดเสรีจะมีผลกระทบอย่างไร
นายประเวช องอาจสิทธิกุล ผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า การเลื่อนเปิดเสรีค่าคอมมิชชันออกไปอาจไม่เป็นธรรมกับโบรกเกอร์หลายแห่งที่ปรับตัวด้วยการควบรวมกิจการหรือปรับเปลี่ยนรูปแบบการทำธุรกิจไปแล้ว จึงเป็นเรื่องยากที่จะย้อนกลับไปสู่จุดเดิม
“การเปิดเสรีคงต้องเดินหน้าต่อ เพราะเรื่องนี้ประกาศล่วงหน้ามา 5 ปี ที่ผ่านมา ก.ล.ต.ให้ความชัดเจนและทำแบบค่อยเป็นค่อยไป เพื่อให้โบรกเกอร์มีเวลาปรับตัว รวมทั้งได้พัฒนาสินค้าทางการเงิน ตลาดอนุพันธ์ เพื่อเพิ่มช่องทางหารายได้ ลดการพึ่งพิงคอมมิชชันได้มาก จึงไม่จำเป็นที่ต้องเลื่อนเปิดเสรีออกไปอีก” นายประเวช กล่าว